Document ID: 32005D0060

KOMMISSIONENS BESLUTNING
af 20. januar 2005
om ændring af Kommissionens beslutning 2003/881/EF om dyresundhedsbetingelser og bestemmelser om udstedelse af certifikat ved import af bier (Apis mellifera og Bombus spp.) fra visse tredjelande for så vidt angår USA
(meddelt under nummer K(2004) 5567)
(EØS-relevant tekst)
(2005/60/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (1), særlig artikel 17, stk. 2, litra b), og stk. 3, litra a), og artikel 19, litra b), og
ud fra følgende betragtninger:
(1)
I Kommissionens beslutning 2003/881/EF (2) er der fastsat dyresundhedsbetingelser og bestemmelser om udstedelse af certifikat ved import af bier (Apis mellifera og Bombus spp.) fra visse tredjelande.
(2)
Lille stadebille (Aethina tumida) og Tropilaelaps-mide (Tropilaelaps spp.) er eksotiske skadedyr, der gør skade på honningbier, og som har spredt sig til en række tredjelande, hvorved der er skabt alvorlige problemer for biavlen. For at forhindre, at disse skadegørere føres ind i EU, er der i beslutning 2003/881/EF fastsat beskyttelsesforanstaltninger ved import af levende bier.
(3)
I betragtning af disse skadegøreres egenskaber og det forhold, at de ikke er omfattet af en obligatorisk anmeldelsesordning under Det Internationale Kontor for Epizootier (OIE), er det i bestemmelserne om import af levende dronninger til EU fastsat, at der skal være anmeldelsespligt for lille stadebille og Tropilaelaps-mide i hele det eksporterende tredjeland. USA's kompetente myndighed (APHIS - Animal and Plant Health Inspection Service) har meddelt Kommissionen, at dette ikke er tilfældet i alle amerikanske delstater. USA har derfor anmodet Kommissionen om ved en undtagelse at tillade eksport af levende dronninger fra Hawaii, som er geografisk adskilt fra USA's øvrige delstater, og hvor skadegørerne er anmeldelsespligtige.
(4)
USA's kompetente myndighed har fremsendt alle nødvendige oplysninger om dyresundhedssituationen for bier på Hawaii og har i den forbindelse fremhævet, at der ikke er blevet importeret bier til øen siden 1985, og at der rutinemæssigt gennemføres overvågningsprogrammer til påvisning af sygdomme hos bier, herunder lille stadebille (Aethina tumida) og Tropilaelaps-mide (Tropilaelaps spp).
(5)
I betragtning af Hawaiis særlige geografiske beliggenhed og sundhedsstatus hvad angår sygdomme hos bier bør der indføres en særlig ordning for isolerede områder med mulighed for passende undtagelser, og Hawaii bør omfattes af en sådan undtagelse, så import af levende honningbidronninger og humlebidronninger udelukkende fra denne del af USA kan tillades.
(6)
Artikel 1 i Kommissionens beslutning 2003/881/EF og bilagene hertil bør ændres i overensstemmelse hermed.
(7)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I Kommissionens beslutning 2003/881/EF foretages følgende ændringer:
1)
Artikel 1 affattes således:
»Artikel 1
1. Medlemsstaterne tillader import af bier (Apis mellifera og Bombus spp.) i henhold til direktiv 92/65/EØF, hvis følgende krav er opfyldt:
-
De kommer fra tredjelande eller dele af tredjelande, der er opført på listen i del 1 i bilag III.
-
De ledsages af et sundhedscertifikat i overensstemmelse med modellen i bilag I, og de opfylder de garantier, der er anført i modellen.
-
Sendingerne består af højst 20 ledsagende arbejdsbier pr. dronning i forsendelsesbure med en enkelt dronning.
2. Medlemsstaterne tillader kun import af de i stk. 1 nævnte bier (Apis mellifera og Bombus spp.) fra et tredjeland, hvis amerikansk bipest, lille stadebille (Aethina tumida) og Tropilaelaps-mide (Tropilaelaps spp.) er anmeldelsespligtige sygdomme/skadegørere på hele det pågældende tredjelands område.
Som en undtagelse tillades import af bier fra en geografisk og epidemiologisk isoleret del af et tredjeland, der er opført på listen i del 2 i bilag III. Anvendelsen af en sådan undtagelse udelukker automatisk import af bier fra alle andre dele af det pågældende tredjeland, der ikke er opført på listen i del 2 i bilag III.
3. På det angivne bestemmelsessted, hvor staderne kommer under offentlig kontrol, flyttes dronningerne over i nye bure, inden de indsættes til lokale familier.
4. Bure, arbejdsbier og andet materiale, der har ledsaget dronningerne fra oprindelsestredjelandet, sendes til et laboratorium med henblik på undersøgelse for forekomst af lille stadebille samt æg eller larver heraf og for tegn på Tropilaelaps-mide. Efter laboratorieundersøgelsen destrueres alt materiale.«
2)
Bilag I erstattes af teksten i bilag I til nærværende beslutning.
3)
Bilag II til beslutningen indsættes som nyt bilag III.
Artikel 2
Denne beslutning anvendes fra den 7. februar 2005.
Artikel 3
Denne beslutning er rettet til medlemsstaterne.
Udfærdiget i Bruxelles, den 20. januar 2005.

Labels: 3
18
6